Title: Aktualizácia uznesení vlády SR č
Author: sevcovicovav
Company: MOSR

Aktualizácia uznesení vlády SR č. 504/2005 a č. 943/2000 k zosúladeniu príspevkov Slovenskej republiky do budovania vojenských spôsobilostí NATO a EÚ

V rámci Európskej bezpečnostnej a obrannej politiky je jednou z hlavných priorít budovanie vojenských spôsobilostí členských krajín na vykonávanie operácií medzinárodného krízového manažmentu.
NATO a EÚ majú spoločné strategické záujmy a úzko spolupracujú pri prevencii a riešení kríz a ozbrojených konfliktov v Európe aj mimo nej. Táto spolupráca sa rozvinula predovšetkým v súvislosti s podpisom „Deklarácie NATO-EÚ o Európskej bezpečnostnej a obrannej politike“ v decembri 2002. V závere tohto dokumentu je spoločné vyhlásenie o potrebe zabezpečenia koherentného, transparentného a vzájomne sa podporujúceho plánovania spôsobilostí spoločných pre obidve organizácie.
Predmetná deklarácia otvorila  cestu  k  odsúhlaseniu  sady  kľúčových  dokumentov  o spolupráci známych ako dohody „Berlín Plus“ (v marci 2003). Realizácia týchto dohôd je základným predpokladom pre praktickú spoluprácu NATO a EÚ v oblasti krízového manažmentu a pre sprístupnenie kolektívnych kapacít a spôsobilostí NATO pre operácie pod vedením EÚ. Toto umožňuje Severoatlantickej aliancii podporovať operácie pod vedením EÚ, v ktorých NATO ako celok nie je zapojené. Zásady spolupráce medzi NATO a EÚ vytvárajú podmienky vzájomnej informovanosti ohľadom dostupnosti síl potrebných pre operácie buď pod vedením NATO, alebo pod vedením EÚ (princíp: jedna krajina – jedna sada dostupných síl). 
V praxi to znamená, že nemôže nastať situácia, aby NATO aj EÚ požadovala od jednej členskej krajiny tú istú jednotku v tom istom čase.  Tieto procesy sú navzájom odladené a zaručené aj faktom, že predurčeným operačným veliteľom v operáciách „Berlin Plus“ je zástupca Hlavného veliteľa spojeneckých síl v Európe (DSACEUR), ktorý využíva kapacity Hlavného veliteľstva spojeneckých síl v Európe (SHAPE) aj pre plánovanie a tvorbu síl EÚ. Politická kontrola operácie však zostáva na vrcholných orgánoch EÚ.
            Dialóg a najmä praktická spolupráca, ktorá prebieha medzi NATO a EÚ jednoznačne zodpovedá bezpečnostným záujmom SR. Zosúladenie príspevkov SR do budovania vojenských spôsobilostí NATO a EÚ je praktickým vyjadrením týchto procesov.
Uznesením vlády SR č. 943 zo 16. novembra 2000 bol odsúhlasený pre potreby krízového manažmentu EÚ nasledovný príspevok síl a prostriedkov Armády SR: mechanizovaná rota s podpornými prvkami, štyri dopravné vrtuľníky, ženijná odmínovacia rota, jednotka vojenskej polície a mnohoprofilová nemocnica s chirurgickými schopnosťami s kapacitou 80 lôžok. Tento príspevok vychádzal z Partnerských cieľov, ktoré prijala SR ešte pred vstupom do NATO. 
            Vláda SR svojím uznesením č. 504 z  29. júna 2005 zrušila v uznesení vlády SR č. 943 zo 16. novembra 2000 úlohu B.1 (vyčleniť mechanizovanú rotu s podpornými prvkami) a úlohu B.3 (vyčleniť ženijnú odmínovaciu rotu). V stanovených termínoch boli splnené aj ostávajúce úlohy predmetného uznesenia vlády SR, úloha B.2 (vyčleniť štyri dopravné vrtuľníky Mi-17), úloha B.4 (vyčleniť jednotku vojenskej polície) a úloha  B.5 (vyčleniť jednu poľnú mnohoprofilovú nemocnicu s chirurgickými schopnosťami a kapacitou 80 lôžok). Potreba týchto jednotiek tak pre operácie a misie NATO ako aj EÚ však naďalej trvá.

           Zároveň týmto uznesením uložila ministrovi obrany SR zabezpečiť do 31. decembra 2007 vyčlenenie síl a prostriedkov Ozbrojených síl SR na plnenie úloh v rámci Spoločnej bezpečnostnej a obrannej politiky EÚ: mechanizovanú práporovú skupinu (do 31. decembra 2007), prápor radiačnej, chemickej a biologickej ochrany (do 31. decembra 2007),  tím riadenia presunov (do 31. decembra 2007). Uvedené príspevky boli určené na základe dosahovania požadovaných kapacít a spôsobilostí Ozbrojených síl SR v  súlade s prijatými Cieľmi síl 2004. 
Tieto príspevky schválené predchádzajúcou vládou SR predstavujú významný medzinárodný záväzok SR, na ktorého plnenie v prípade nasadenia uvedených jednotiek do operácií v stanovených termínoch však neboli zabezpečené reálne zdroje.            
Súčasné príspevky SR pre NATO však vychádzajú z dotazníkov obranného plánovania a Cieľov síl 2006 a oproti predchádzajúcim príspevkom (Ciele síl 2004) predstavujú tieto príspevky nielen zvýšenie počtu, ale predovšetkým nárast požiadaviek na spôsobilosti jednotiek Ozbrojených síl  SR, čo ešte viac prehlbuje nereálnosť uvedených záväzkov. Vzhľadom  na  vysokú  zdrojovú  náročnosť Cieľov síl 2006 dochádza v súčasnosti vo väzbe na reálne dostupné zdroje k  posunom termínov dosahovania pripravenosti niektorých jednotiek, čo sa dotkne i jednotiek deklarovaných pre EÚ. 
Tento stav bol zapríčinený opakovaným nerealistickým dlhodobým plánovaním v rezorte obrany (v rokoch 2001 a 2005), ktoré sa opieralo o limity finančných zdrojov na úrovni 1,89% až 2% HDP garantovaných vládou SR v jej uznesení č. 1004 z  24. októbra 2001 k návrhu Ozbrojených síl SR - model 2010 a o plánovacie východiská návrhu Ozbrojených síl SR - model 2015 na úrovni 1,85% až 1,86% HDP. Rovnako Obranná stratégia SR schválená v Národnej rade Slovenskej republiky dňa 17. septembra 2005 považovala za primeranú úroveň výdavkov vyčleňovaných pre potreby rezortu obrany 2% HDP. Finančné zdroje na tejto úrovni však, s výnimkou roku 2003 (1,894% HDP), neboli nikdy pre rezort obrany reálne rozpočtované.
Dlhodobé plánovanie v  rezorte obrany navyše nebralo do úvahy potrebu rozpočtových prostriedkov pre prípad realizácie požiadavky na nasadenie deklarovanej jednotky do operácie. 
K prehlbovaniu nedostatkov v oblasti plánovania síl pri dosahovaní požadovaných spôsobilostí  v stanovených termínoch prispievali i časté zmeny priorít v priebehu minulých rokov, spravidla na úkor dosahovania spôsobilostí Ozbrojených síl SR, čo neustále prehlbovalo vnútorný deficit a odďaľovalo plnenie prijatých Cieľov síl 2006.
            Uvedomujúc si tieto skutočností muselo MO SR, bezprostredne po vytvorení novej vlády SR v roku 2006, pristúpiť k riešeniu nielen systémových, ale aj aktuálnych problémov z hľadiska zabezpečenia plnenia prijatých medzinárodných záväzkov SR.
            Prednostne bolo potrebné zabezpečiť pripravenosť jednotky Ozbrojených síl SR (mechanizovaný prápor) do rotácie síl rýchlej reakcie NATO (NRF-10) v pohotovosti v prvej polovici roka 2008. K tomu boli prijaté opatrenia v rámci rozpočtu rezortu na rok 2007 tak, aby táto úloha bola riešená ako kľúčová priorita rezortu, čo umožnilo vytvoriť potrebné zdroje na jeho včasnú pripravenosť.
            Z hľadiska systémového riešenia bola prijatá zásadná kvalitatívna zmena vo vzťahu k  zabezpečeniu   zdrojov  na  nasadenie jednotiek do operácií. V uznesení vlády SR č. 106  zo 7. februára 2007 k návrhu smerníc pre obranné plánovanie Slovenskej republiky na roky 2008 až 2013 bolo ministrovi financií SR po prvýkrát uložené vyčleňovať finančné zdroje mimo rozpočtovej kapitoly Ministerstva obrany SR na roky 2008 až 2013 na plnenie úloh jednorazového nasadenia a udržania jednotiek ozbrojených síl v silách rýchlej reakcie NATO a EÚ alebo na neplánované nasadenie jednotiek deklarovaných v Cieľoch síl SR od roku 2008 až do roku 2013. Tým sa SR zaradila medzi málo členských krajín NATO a EÚ, ktoré majú explicitne vyčlenené prostriedky na nasadenie ozbrojených síl mimo rozpočtovej kapitoly rezortu obrany, čo bolo na pôde NATO i EÚ pozitívne prijaté. V schválených Smerniciach pre obranné plánovanie SR na roky 2008 až 2013 bola definovaná potreba týchto finančných zdrojov na uvedené roky vo výške 2,204 mld. Sk, ktorá sa bude aktualizovať každý rok v rámci prípravy štátneho rozpočtu vzhľadom na predpokladaný rozsah našej účasti v uvedených operáciách.
Vzhľadom na  vysokú finančnú náročnosť nasadenia a udržania síl v operáciách, ktorá zvlášť pre malé krajiny predstavuje enormnú záťaž, vyvíja MO SR maximálne úsilie na rozšírenie možnosti využitia systému spoločného financovania operácií NATO a EÚ v rámci medzinárodného krízového manažmentu. Minister obrany SR v  rámci formálnych a neformálnych rokovaní ministrov obrany NATO v Portoroži (september 2006), Seville (február 2007) a v Bruseli (jún 2007), na rokovaniach  ministrov obrany EÚ vo Wiesbadene (marec 2007) a v Bruseli (máj 2007), ako aj na rokovaniach v rámci krajín V-4 aktívne presadzoval finančnú podporu nasadzovaniu síl rýchlej reakcie NATO (NRF) a bojových skupín EÚ (EU BG).
Aj vďaka permanentnému úsiliu SR ako aj ďalších členských štátov sa mechanizmus spoločného financovania operácií medzinárodného krízového manažmentu NATO postupne formuje vo vzťahu k jasne definovaným spôsobilostiam potrebným na zabezpečenie rýchleho nasadenia NRF. Je predpoklad, že mechanizmus finančnej podpory nasadenia NRF obsahujúci refundáciu časti nákladov na zabezpečenie počiatočnej fázy nasadenia jednotiek bude schválený v Severoatlantickej rade - NAC v priebehu roku 2007 (do 31. júla 2007 prebiehala  „tichá  procedúra“).  Mechanizmus  by  mal  byť  prijatý  na  dobu dvoch rokov, t.j. do konca roka 2009, ak sa členské krajiny nedohodnú na jeho pokračovaní.
Rada EÚ obdobne vo februári 2007 prijala vyhlásenie o financovaní spoločných nákladov pri poskytovaní strategickej leteckej prepravy pre rýchle nasadenie bojových skupín počas nasledujúcich dvoch rokov (do konca r. 2008), čo však nerieši problém EU BG s účasťou jednotiek Ozbrojených síl SR, ktoré majú pohotovosť v druhom polroku 2009 a  prvom polroku 2010. Na ďalšej aktualizácii rozhodnutia Rady EÚ sa pracuje.
Na základe uvedeného je zrejmé, že limitované možnosti spoločného financovania resp. čiastočnej refundácie nákladov v rámci NATO i EÚ nesnímajú zo samotných členských krajín hlavnú zodpovednosť za zabezpečenie svojich príspevkov v operáciách. 
          MO SR v záujme zachovania kredibility štátu je pripravené akceptovať uvedené záväzky, a to aj napriek tomu, že v minulom období boli prijaté bez potrebného reálneho zdrojového zabezpečenia. Je nutné uviesť, že tieto záväzky si v prípade ich naplnenia vyžiadajú značné finančné zdroje, ktoré vzhľadom na vnútorné deficity spôsobené nedostatkami v uplynulom plánovacom období budú ešte vyššie, než sa pôvodne plánovalo.
         MO SR preto navrhuje aktualizáciu príspevkov SR do budovania vojenských spôsobilostí EÚ v kontexte prijatých Cieľov síl 2006 tak, aby bol  zároveň zabezpečený súlad medzi príspevkami pre NATO a príspevkami pre EÚ. Tieto príspevky budú zdrojovo kryté z hľadiska zabezpečenia pripravenosti jednotiek v stanovených termínoch, ako aj z hľadiska ich prípadného nasadania do operácií. V nadväznosti na uvedené sa navrhuje schváliť nasledujúce sily a prostriedky Ozbrojených síl SR pre plnenie úloh v rámci Európskej bezpečnostnej a obrannej politiky:
–    jednotku do úrovne mechanizovanej práporovej skupiny               	od 1.  januára 2008,
•	jednotku do úrovne práporu rad., chem. a biologickej ochrany     	od 1.  januára 2008,
•	tím riadenia presunov                                                            		od 1.  januára 2008,
•	jednotku do úrovne roja vrtuľníkov Mi-17  	                                   od 1.  januára 2008,
•	čatu vojenskej polície                                                             		od 1.  januára 2008,
•	tím EOD                                                                                   		od 1.  januára 2008,
•	jednotku do úrovne dopravnej roty 			                	od 1.  januára 2009,
•	rýchlo nasaditeľný tím preventívnej medicíny                    		od 1.  januára 2010.

Z tohto „ponukového listu“ bude môcť EÚ (v rovnakom rozsahu ako NATO) požiadať o konkrétnu  jednotku  Ozbrojených síl  SR  na  plnenie úloh v rámci Európskej bezpečnostnej a obrannej politiky.          
	
V rámci procesov tvorby síl pre operácie NATO a EÚ plánuje Slovenská republika nasledovné jednotky pre nasadenie do Síl rýchlej reakcie NATO a EÚ:
•	Do NRF-10 v prvom polroku 2008 – 11. mechanizovaný prápor Martin (664 osôb) + národný podporný prvok (NSE).
•	Do NRF-13 v druhom polroku 2009 – tím riadenia presunov (10), meteorológa  (1),  prvok bezpečnosti leteckej prevádzky (2), jednotku kontroly log. operácií (2), zabezpečenie stravovania (5), obväzisko (5) – celkom 25 osôb.
•	Do NRF-16 v prvom polroku 2011 – dopravnú rota  (88), meteorológa (1), zabezpečenie stravovania (2), obväzisko (4) – celkom 95 osôb.
•	Do NRF-18 v prvom polroku 2012 – mechanizovaný prápor (700 osôb) + národný podporný prvok (NSE).
•	Do EU BG pod vedením ČR v druhom polroku 2009 – celkovo do 300 osôb – predpokladá sa mechanizovaná rota, čata radiačného, chemického a biologického prieskumu, tím EOD, jednotka vojenskej polície, dôstojníci do štruktúr veliteľstva, rota zásob a prepravy a adekvátne NSE vrátane ROLE1+. Konečná podoba príspevku SR do tejto BG je predmetom rokovaní zástupcov SR a ČR.
•	Do EU BG pod vedením Poľska v prvom polroku 2010 – celkovo do 250 osôb – ženijná rota, čata vojenskej polície, 2x Mi-17 + bojové zabezpečenie, dôstojníci do štruktúr veliteľstva a adekvátne NSE. Konečná podoba príspevku SR do tejto BG je predmetom rokovaní zástupcov SR,  Poľska, Nemecka, Litvy a Lotyšska. 

Potrebné finančné zdroje na dosiahnutie požadovanej pripravenosti konkrétnych jednotiek budú zabezpečené ako priority v jednotlivých rokoch v rámci rozpočtovej kapitoly MO SR. Prípadné nasadenie jednotiek deklarovaných v Cieľoch síl 2006 bude zdrojovo zabezpečené v súlade s uznesením vlády SR č. 106 zo 7.  februára 2007 z prostriedkov mimo rozpočtovej kapitoly MO SR a rovnako bude finančne zabezpečené prípadné nasadenie príspevkov SR deklarovaných do NRF a EU BG. 
Plánovaný finančný limit na nasadenie jednotiek stanovený v schválených Smerniciach pre obranné plánovanie SR považovať za záväzný a neprekročiteľný, od ktorého závisí rozsah, resp. veľkosť nasadenia konkrétnej jednotky v jednotlivých rokoch. V prípade dostatku zdrojov môže deklarované vyčlenenie síl a prostriedkov pre EÚ dosiahnuť maximálnu deklarovanú úroveň.  
Čiastka 2,204 mld. Sk uvedená v Smerniciach pre obranné plánovanie SR na roky 2008 až 2013 umožňuje SR jednorazovo maximálne nasadiť (do 6000 km) a po dobu 6 mesiacov udržiavať v operáciách mechanizovanú práporovú skupinu alebo jej nákladový ekvivalent (napr. prápor RCHBO). Nasadenie tohto rozsahu už neumožňuje SR finančne zabezpečiť zdroje na nasadenie ďalších jednotiek v danom roku. 
O každom nasadení konkrétnej jednotky alebo jej časti bude rozhodovať vláda SR a Národná rada Slovenskej republiky v súlade s  bezpečnostnými záujmami a ekonomickými možnosťami SR. 
Vzhľadom na to, že uvedené novo navrhované jednotky predstavujú zmeny v zložení oproti doteraz deklarovaným jednotkám,  ako aj zmeny termínov dosiahnutia ich požadovanej pripravenosti sa navrhuje zrušiť nasledovné úlohy vyplývajúce z uznesenia vlády SR:

1)	uznesenie vlády Slovenskej republiky č. 504 z 29. júna 2005:
úloha B.1 - zabezpečiť vyčlenenie síl a prostriedkov ozbrojených síl na plnenie úloh v rámci spoločnej bezpečnostnej a obrannej politiky:
a)	mechanizovanú práporovú skupinu (z dôvodu zmeny termínu dosiahnutia pohotovosti),
b)	prápor radiačnej, chemickej a biologickej ochrany (z dôvodu zmeny termínu dosiahnutia pohotovosti),
c)	tím riadenia presunov (z dôvodu zmeny termínu dosiahnutia pohotovosti).

Zdrojové krytie prípravy uvedených deklarovaných jednotiek Ozbrojených síl SR je v stanovených termínoch plánované Programovým plánom ministerstva obrany na roky 2008 – 2013  a  nebude nad rámec rozpočtu rezortu obrany. Materiál Aktualizácia uznesení vlády SR č. 504/2005 a č. 943/2000 k zosúladeniu príspevkov Slovenskej republiky do budovania vojenských spôsobilostí NATO a EÚ sa pripravoval v súlade s prípravou národného stanoviska k návrhom Cieľov síl 2008, ktoré boli Slovenskej republike zaslané v júni tohto roku. Na základe prijatia definitívneho záväzku SR k Cieľom síl 2008 (jún 2008) bude deklarovaný príspevok pre EÚ aktualizovaný.  

Záver:

Materiál   prispieva  k zladeniu našich príspevkov do vojenských spôsobilostí NATO  a  EÚ,  je  v súlade  s  procesom  schváleným  v  rámci  dohôd  NATO  a  EÚ,  sprehľadňuje  a rozširuje  spektrum možných príspevkov SR do operácií EÚ v rámci medzinárodného krízového manažmentu, objektivizuje termíny dosahovania ich pripravenosti a stanovuje reálny ekonomický rámec na ich realizáciu.